Skagboerne kan sagtens skyde brystet frem. Deres by er nemlig blandt den danske presses yndlingsbyer. Det viser den opgørelse som Infomedia årligt laver over de 100 største byers popularitet i medierne. Skagen er Danmarks 88. største by, men på en opgørelse over mediesynlighed trækker de sig 49 pladser op og bliver nummer 39. Det bliver endnu sjovere at være skagbo hvis man kigger på byens mediesynlighed i forhold til indbyggertallet. Her er Skagen nemlig den fjerdemest omtalte by med hele 108,4 omtaler pr. 1000 indbyggere. - Skagen får langt mere medieomtale i landsdækkende medier end byens størrelse reelt berettiger til. Og det er naturligt nok i sommermånederne, der falder mest omtale, for Skagen er god til at udnytte sin position som et attraktivt feriested til at skabe omtale, siger senioranalytiker Linda Lykke Madsen fra Infomedia. Byen på toppen er faktisk slet ikke udfordret af sin, på turismen, normalt nærmeste konkurrent. Sæby er opnår faktisk mindre omtale end deres størrelse berettiger, og hvis man ser på omtale pr 1000 indbyggere er kun tre byer mindre begunstiget. Aalborg er som landsdelens hovedstad naturligt nok den nordjyske by, der er omtalt mest i de danske medier. Faktisk stjæler Aalborg Odenses "retmæssige" tredjeplads på ranglisten og er kun overgået af Aarhus og København. Målt på omtaler pr 1000 indbyggere er Aalborg på 10. pladsen med blandt de 99 konkurrenter. - Aalborg har markeret sig i avisernes spalter som en by i rivende udvikling. Især har flere store byggeprojekter skabt overskrifter og sat fokus på byens evne til at tiltrække investeringer og skabe nye boligområder og arbejdspladser. Ud over koncerthuset Musikkens Hus, der stod færdigt tidligere i år, så vil Aalborg de kommende år blandt andet kunne indvie både et nyt supersygehus, en ny havnefront og et lufthavnshotel, siger Linda Lykke Madsen. Den by der ser ud til at være opgørelsens helt store taber er Nørresundby. Byen på solsiden ender hele 41 pladser under hvad byens størrelse berettiger, og kun syv byer blandt landets 100 største har mindre omtale pr. 1000 indbyggere. Du kan se hele opgørelsen HER og i tabellerne herunder kan du se de nordjyske byers placeringer. Mediesynlighed målt på antal omtaler Mediesynlighed i forhold til indbyggertal
Skagen viser sig frem i de danske medier og henviser Aalborg til andenpladsen i Nordjylland.